Slim met spasie in klein ruimtes
JY LEES NOU Slim met spasie in klein ruimtes
Deur Anita Rossouw
Huise en vertrekke word al kleiner, maar daar is altyd 'n plan te maak as jou leefruimte min is. Sorg dat jy vir verskillende take en funksies 'n spesifieke ruimte organiseer en jou plek voel dadelik groter.
1. Pleks van 'n bedkassie
Gebruik die muur langs jou bed as stoorplek. Trek 'n lang plank oor met materiaal - kram dit aan die agterkant vas met 'n kramgeweer. Monteer hieraan 'n verstelbare liggie, boor 'n gat deur die plank vir die elektriese koord. Skroef 'n plankie aan die onderkant van die plank, so hoog soos jou bed en so breed soos 'n boek. Maak 'n tydskrifrak van 'n lang strook materiaal wat jy in 2 groot lusse vou en vasstik. Stik 2 lussies op die hoeke van die sak vas en skroef 2 mooi hake ooreenstemmend op die plank vas. Hang die plank op aan 'n sterk lint wat jy aan die agterkant stewig vaskram.
2. Jou eie klein boudoir
'n Halfmaan-tafeltjie (te koop by winkels soos Sheet Street) vat baie minder plek as 'n ronde tafel. Laat sny 'n spieël so groot soos die tafelblad en sit dit bo-op. Knip 'n strook materiaal volgens die hoogte en 2 maal die halfsirkelmate + some. Vou plooie aan bokant en kram aan tafelrand vas. Plaas lint bo-oor en kap vas met stoffeer-klinknaels. Hang 'n mooi spieël teen die muur daarbo.
Soms moet jy by die huis werk en dit is soveel makliker as daar 'n ingerigte werkstasie is. Gebruik 'n klein tafeltjie en stoel wat gemaklik sit. Kartonboksies lyk mooi en kan dien as stoorhouers. 'n Smal muurrak bokant die tafel bied ekstra pakplek.
Span 'n skottelgoedrak in om jou rekeninge en ander papierwerk te orden. Hou ook 'n paar groete- of verjaardagkaartjies hier.
Soms neem dit langer om al die benodigdhede bymekaar te kry én te hou as om jou stokperdjie te beoefen. Gebruik 'n skinkbord of die deksel van 'n groot boks en pak alles daarop uit.